b'\n_START_ARTICLE_\nOlli-Poika Parviainen\n_START_SECTION_\nTausta ja ty\xc3\xb6ura\n_START_PARAGRAPH_\nParviainen on koulutukseltaan filosofian maisteri (2016) Tampereen yliopistosta ja medianomi (2004) Tampereen ammattikorkeakoulusta._NEWLINE_Parviainen on ty\xc3\xb6skennellyt mm. yritt\xc3\xa4j\xc3\xa4n\xc3\xa4, H\xc3\xa4meen ammattikorkeakoulun opiskelijakunnan p\xc3\xa4\xc3\xa4sihteerin\xc3\xa4 ja tietotekniikan tuntiopettajana.  2000-luvulla h\xc3\xa4nen yst\xc3\xa4viens\xc3\xa4 kanssa perustama peliyritys teki konkurssin._NEWLINE_Parviainen nimitettiin kes\xc3\xa4kuussa 2019 Rinteen hallituksen sis\xc3\xa4ministeri Maria Ohisalon valtiosihteeriksi.\n_START_SECTION_\nPolitiikka\n_START_PARAGRAPH_\nParviainen valittiin Tampereen kaupunginvaltuustoon ensimm\xc3\xa4isen kerran vuoden 2008 kunnallisvaaleissa ja uudelleen vuonna 2012. H\xc3\xa4n toimi kaupunginhallituksen j\xc3\xa4senen\xc3\xa4 vuosina 2009\xe2\x80\x932011 ja valtuustoryhm\xc3\xa4ns\xc3\xa4 puheenjohtajana 2009\xe2\x80\x932015. Tampereen apulaispormestarina h\xc3\xa4nen 2011\xe2\x80\x932015 vastuualueitaan olivat kaupungin osaamis- ja elinkeinopalvelut sek\xc3\xa4 el\xc3\xa4m\xc3\xa4nlaatu- ja sivistyspalvelut._NEWLINE_Vuosina 2004\xe2\x80\x932009 Parviainen ty\xc3\xb6skenteli vihreiden kansanedustaja Oras Tynkkysen avustajana. H\xc3\xa4n on ollut vihreiden puoluehallituksen j\xc3\xa4sen (2007\xe2\x80\x932009) ja varaj\xc3\xa4sen (2005\xe2\x80\x932007). Vuonna 2005 Parviainen oli Vihreiden nuorten ja opiskelijoiden liiton puheenjohtaja ja vuonna 2004 varapuheenjohtaja. H\xc3\xa4n on my\xc3\xb6s Tampereen vihreiden nuorten perustajaj\xc3\xa4sen ja entinen puheenjohtaja (2003\xe2\x80\x932004) ja Tampereen vihreiden entinen puheenjohtaja (2006-2008). Parviainen on toiminut vihreiden liikennepoliittisen ty\xc3\xb6ryhm\xc3\xa4n sihteerin\xc3\xa4 (2005\xe2\x80\x932009) ja puheenjohtajana (2016 alkaen), kunnallista ilmastopolitiikkaa valmistelevan ty\xc3\xb6ryhm\xc3\xa4n sihteerin\xc3\xa4 (2008) ja puolueen valtakunnallisen kunnallisvaaliohjelman laatineen ty\xc3\xb6ryhm\xc3\xa4n puheenjohtajana (2011-2012)._NEWLINE_Parviainen on ollut my\xc3\xb6s Maan yst\xc3\xa4vien hallituksen (2006), Reilun kaupan edist\xc3\xa4misyhdistyksen hallituksen (2006) ja Suomen luonnonsuojeluliiton ilmastovaltuuskunnan (2006\xe2\x80\x932008) j\xc3\xa4sen._NEWLINE_Kauppalehti Optio listasi Parviaisen yhdeksi tulevaisuuden johtavista poliitikoista 1980-luvulla syntyneit\xc3\xa4 k\xc3\xa4sittelev\xc3\xa4ss\xc3\xa4 teemanumerossaan 18/2009._NEWLINE_Parviainen oli ehdolla kansanedustajaksi vuoden 2011 eduskuntavaaleissa. H\xc3\xa4n sai 1\xc2\xa0145 \xc3\xa4\xc3\xa4nt\xc3\xa4 eik\xc3\xa4 tullut valituksi. H\xc3\xa4n oli ehdolla vuoden 2015 eduskuntavaaleissa Pirkanmaan vaalipiiriss\xc3\xa4, sai 4437 \xc3\xa4\xc3\xa4nt\xc3\xa4 ja tuli valituksi. Eduskuntavaaleissa 2019 Parviainen sai 3343 \xc3\xa4\xc3\xa4nt\xc3\xa4, mik\xc3\xa4 ei riitt\xc3\xa4nyt valituksi tulemiseen. Parviainen oli ehdolla my\xc3\xb6s Europarlamenttivaaleissa vuonna 2019 ker\xc3\xa4ten 9121 \xc3\xa4\xc3\xa4nt\xc3\xa4._NEWLINE_Eduskunnassa Parviainen on j\xc3\xa4sen hallintovaliokunnassa ja tulevaisuusvaliokunnassa, varaj\xc3\xa4sen Euroopan neuvoston Suomen valtuuskunnassa sek\xc3\xa4 varapuheenjohtaja vihre\xc3\xa4ss\xc3\xa4 eduskuntaryhm\xc3\xa4ss\xc3\xa4. Parviainen on j\xc3\xa4sen my\xc3\xb6s Sis\xc3\xa4ministeri\xc3\xb6n Poliisiasiain neuvottelukunnassa ja varaj\xc3\xa4sen Tasa-arvoasiain neuvottelukunta TANEssa. Poliittisiksi painopisteikseen h\xc3\xa4n on nimennyt ty\xc3\xb6llisyys-, kulttuuri- ja tietoyhteiskuntapolitiikan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nParviainen on asunut lapsuutensa ja nuoruutensa p\xc3\xa4\xc3\xa4osin Raumalla. Tampereelle h\xc3\xa4n muutti vuonna 2000. Parviainen on naimisissa ja h\xc3\xa4nell\xc3\xa4 on vuonna 2013 ja 2015 syntyneet lapset. H\xc3\xa4n harrastaa muun muassa musiikkia, lukemista sek\xc3\xa4 tietokone- ja roolipelej\xc3\xa4.'